Σάβια Ορφανίδου

Η Σάβια Ορφανίδου (Λευκωσία, 18 Αυγούστου 1979) είναι Ελληνοκύπρια πολιτικός. Από το 2019 είναι βουλευτής στην Εκλογική Περιφέρεια Λευκωσίας εκλεγμένη με τον Δημοκρατικό Συναγερμό.

Βιογραφικά στοιχεία 
Η Σάβια Ορφανίδου γεννήθηκε στη Λευκωσία στις 18 Αυγούστου 1979. Ομιλεί πέρα από την ελληνική και την αγγλική γλώσσα. Σπούδασε οικονομικά και πολιτικές επιστήμες (BSc Economics and Politics) στο Πανεπιστήμιο του Γουόρικ. Συνέχισε με μεταπτυχιακές σπουδές στη διεθνή πολιτική οικονομία (MA in International Political Economy) με ειδίκευση σε θέματα Ευρωπαϊκής Ένωσης στο ίδιο πανεπιστήμιο. Είναι οικονομολόγος.

Τον Δεκέμβριο του 2006 ξεκίνησε να εργάζεται ως οικονομικός λειτουργός στο Υπουργείο Οικονομικών. Ασχολήθηκε με θέματα μνημονίου, μεταρρύθμισης και ανάκαμψης της κυπριακής οικονομίας. Toν Ιανουάριο του 2017 αποσπάστηκε από το Υπουργείο Οικονομικών στην Ευρωπαϊκή Τράπεζα Επενδύσεων. Η επιλογή της για την πλήρωση της θέσης προκάλεσε αντιδράσεις στο πολιτικό σκηνικό, καθώς και την παρέμβαση του Γενικού Ελεγκτή, Οδυσσέα Μιχαηλίδη, ο οποίος ζήτησε πειθαρχική έρευνα. Της απόσπασης υπεραμύνθηκε ο τότε Υπουργός Οικονομικών, Χάρης Γεωργιάδης, υποστηρίζοντας ότι ήταν ήδη υπεύθυνη Γραφείου της Κύπρου στην Ευρωπαϊκή Τράπεζα Επενδύσεων και ότι της έγινε πρόταση από την ίδια την Ευρωπαϊκή Τράπεζα να αποσπαστεί στην έδρα της για δύο χρόνια, εργαζόμενη για την περαιτέρω διεύρυνση των χρηματοδοτικών προγραμμάτων στην Κύπρο. Τον Φεβρουάριο του 2018 επέστρεψε στην Κύπρο με τον τερματισμό της απόσπασης της στα Γραφεία της Ευρωπαϊκής Τράπεζας Επενδύσεων, για να αναλάβει ξανά τα καθήκοντα της στο Υπουργείο Οικονομικών την 1η Μαρτίου 2018.

Πολιτική διαδρομή 
Την περίοδο 2003-2005 διετέλεσε μέλος της Επαρχιακής Γραμματείας της Νεολαίας του Δημοκρατικού Συναγερμού (ΝΕΔΗΣΥ) Λευκωσίας και Επαρχιακή Γραμματέας της Μαθητικής Κίνησης Λευκωσίας. Από το 2005 έως το 2007 ήταν Γραμματέας Τύπου και Προβολής στο Εκτελεστικό Συμβούλιο της ΝΕΔΗΣΥ. Την περίοδο 2007-2009 ήταν Γραμματέας Δημοσίων Σχέσεων και Προβολής του Πολιτικού Γραφείου της ΝΕΔΗΣΥ. Ακολούθως, διετέλεσε Γραμματέας Τύπου και Επικοινωνίας της Οργάνωσης Νέων Επιστημόνων (ΟΝΕ) του ΔΗΣΥ (2009-2011). Την ίδια περίοδο ήταν Συντονίστρια του Τομέα Επικοινωνίας, ΜΜΕ και Δημοσίων Σχέσεων στη Διεύθυνση Επικοινωνίας του ΔΗΣΥ. Από τον Νοέμβριο του 2010 έως τον Φεβρουάριο του 2012 ήταν Αναπληρώτρια Γραμματέας Πολιτικού Σχεδιασμού του ΔΗΣΥ. Την περίοδο Φεβρουάριος 2012 έως Μάιος 2018 ήταν εκλελεγμένο μέλος του πολιτικού γραφείου του ΔΗΣΥ. Επιπλέον, την περίοδο 2015-2016 διετέλεσε μέλος της Τεχνικής Επιτροπής για τα Οικονομικά Ζητήματα, στο πλαίσιο των διαπραγματεύσεων για τη λύση του Κυπριακού. 

Συμμετείχε στις βουλευτικές εκλογές του 2016 στην Εκλογική Περιφέρεια Λευκωσίας με τον ΔΗΣΥ αλλά δεν εκλέχτηκε. Ωστόσο, λόγω του διορισμού της βουλευτού του ΔΗΣΥ στην Εκλογική Περιφέρεια Λευκωσίας, Στέλλας Κυριακίδου ως Επίτροπος Υγείας και Ασφάλειας Τροφίμων της Ευρωπαϊκής Ένωσης, τη θέση του στη βουλή πήρε στις 6 Δεκεμβρίου 2019 η Σάβια Ορφανίδου ως η επόμενη επιλαχούσα, για την ΙΑ΄ Κοινοβουλευτική Περίοδο.

Ως βουλευτής, είναι αναπληρώτρια πρόεδρος της Κοινοβουλευτικής Επιτροπής Ενέργειας, Εμπορίου, Βιομηχανίας και Τουρισμού και μέλος της Κοινοβουλευτικής Επιτροπής Περιβάλλοντος και της Κοινοβουλευτικής Επιτροπής Υγείας.

Επανεκλέγηκε στις βουλευτικές εκλογές του 2021 για την ΙΒ΄ Κοινοβουλευτική Περίοδο.

Παραπομπές

Πηγές 

Βουλευτές εκλεγμένοι με τον Δημοκρατικό Συναγερμό
Βουλευτές Λευκωσίας
Κύπριοι οικονομολόγοι
Βουλευτές ΙΑ΄ Κοινοβουλευτικής Περιόδου (Κύπρος)
Βουλευτές ΙΒ΄ Κοινοβουλευτικής Περιόδου (Κύπρος)